S-199/2009

Mál þetta, sem dómtekið var 19. október, er höfðað með tveimur ákærum á hendur X. Fyrri ákæru gaf ríkissaksóknari út hinn 29. júní 2009, og er hún

„fyrir sérstaklega hættulega líkamsárás, með því að hafa aðfaranótt sunnudagsins 26. apríl 2009, í anddyri húss við [...], Siglufirði, slegið [A] í hálsinn með glerflösku með þeim afleiðingum að hann hlaut 12 cm langt opið sár hægra megin á hálsi auk tveggja minni, annað fyrir aftan hægra eyra og hitt á aftanverðum hægri eyrnasnepli.

Telst þetta varða við 2. mgr. 218. gr. almennra hegningarlaga nr. 19/1940, sbr. 11. gr. laga nr. 20/1981.

Þess er krafist að ákærði verði dæmdur til refsingar og til greiðslu alls sakarkostnaðar.

Einkaréttarkrafa:

Af hálfu [A], er þess krafist að ákærði verði dæmdur til greiðslu bóta að fjárhæð kr. 703.600 auk vaxta samkvæmt IV. kafla laga nr. 38/2001 um vexti og verðtryggingu, þar til einn mánuður er liðinn frá því að bótakrafan var birt ákærða í samræmi við 1. mgr. 8. gr. laga nr. 38/2001, en síðan dráttarvaxta samkvæmt 1. mgr. 6. gr., sbr. 9. gr. sömu laga frá þeim degi til greiðsludags. Af hálfu [A] er þess einnig krafist að ákærði verði dæmdur til greiðslu lögmannskostnaðar að fjárhæð kr. 149.400.“

Síðari ákæru gaf lögreglustjórinn á Akureyri út hinn 9. september 2009. Hún er „fyrir umferðarlagabrot með því að hafa mánudaginn 23. mars 2009 ekið bifreiðinni KF-646, ófær um að stjórna ökutækinu örugglega vegna áhrifa slævandi lyfja (í blóði fannst díazepam 430 ng/ml, nordíazepam 520 ng/ml, tramadól 345 ng/ml og o-desmetýltramadól) og undir áhrifum fíkniefna (í blóði fannst tetrahýdrókannabínól 0,9 ng/ml) frá Siglufirði áleiðis til Akraness, uns lögreglan á Blönduósi stöðvaði akstur hans við ÓB bensínstöðina á Blönduósi.

Telst þetta varða við 2. mgr. 44. gr. og 1. mgr., sbr. 2. mgr. 45. gr. A, sbr. 1. mgr. 100. gr. umferðarlaga nr. 50, 1987, sbr. lög nr. 66,2006.

Þess er krafist að ákærði verði dæmdur til refsingar, til greiðslu alls sakarkostnaðar og til sviptingar ökuréttar samkvæmt 101. gr. og 1. mgr., sbr. 4. mgr. 102. gr. nefndra umferðarlaga, sbr. 18. gr. laga nr. 66,2006.“

Málin voru sameinuð. Fyrir dómi játaði ákærði skýlaust sök samkvæmt ákærum. Krafðist hann vægustu refsingar sem lög leyfi. Með játningu sinni, sem fær stoð í gögnum málsins og engin ástæða þykir vera til að draga í efa, er ákærði sannur að sök samkvæmt ákærum og hefur unnið sér til refsingar. Vegna ákæru ríkissaksóknara bar ákærði að hann hefði fyrr um umrætt kvöld orðið fyrir miklu áreiti af hálfu brotaþola og hefði það orðið til þess að hann hefði misst stjórn á skapi sínu. Vegna ákæru lögreglustjóra kvaðst hann vilja taka fram, að þau lyf sem í sér hefðu fundizt, önnur en kannabis, tæki hann að læknisráði en hann væri öryrki eftir alvarlegt vinnuslys. Ákæruvaldið kvaðst engar athugasemdir gera við þessar staðhæfingar ákærða og verður byggt á þeim.

Sakaferill ákærða er sá, að hinn 16. september 2008 var hann dæmdur í tveggja mánaða fangelsi fyrir eignaspjöll og húsbrot, en fullnustu refsingar frestað skilorðsbundið í tvö ár. Hefur hann rofið skilorð þess dóms og verður dómurinn nú tekinn upp og ákærða dæmd refsing í einu lagi.

Við ákvörðun refsingar verður, auk þess sem áður hefur verið rakið, litið til þess að ákærði játaði greiðlega sök fyrir dómi, sem og þess að ákærði hefur, þrátt fyrir skilorðsrof, ekki áður verið sakfelldur fyrir líkamsárás.

Á hinn bóginn verður ekki horft fram hjá því, að árás ákærða á A var afar alvarleg og fékk A meðal annars 12 cm opið sár á hálsi. Er augljóst að hrein hending hefur ráðið því að ekki fór mun verr. Ákærði beitti hálffullri glerflösku af því afli að hún brotnaði á hálsi mannsins og skar hann. Ákærði hefur, svo sem áður var rakið, borið að hann hafi orðið fyrir áreitni af hálfu A um kvöldið, áður en ákærði réðst að honum. Þó miðað verði við þá frásögn hans, enda gerði ákæruvaldið enga athugasemd við hana, þá er í því engin réttlæting fólgin á atlögu ákærða. Þegar á allt er litið verður ákærði dæmdur í tólf mánaða fangelsi, en rétt þykir að fresta fullnustu níu mánaða af refsingunni og falli hún niður að liðnum þremur árum haldi ákærði almennt skilorð, svo sem nánar greinir í dómsorði.

Með þessum verknaði sínum hefur ákærði gerzt sekur um ólögmæta meingerð gegn A. Krafa A sundurliðast svo, að hann krefst 700.000 króna miskabóta úr hendi ákærða, greiðslu á 3.600 króna útlögðum kostnaði og 149.400 króna vegna lögmannskostnaðar síns. Krafa um útlagðan kostnað er studd gögnum og verður tekin til greina. Þá verður ákærði dæmdur til að greiða A miskabætur að fjárhæð 300.000 krónur. Loks verður ákærði dæmdur til að greiða A 124.500 krónur vegna kostnaðar hans af því að halda fram kröfu sinni. Verður ákærði þannig dæmdur til að greiða A 428.100 krónur. Ekki liggur fyrir í málinu að ákærða hafi verið birt bótakrafan fyrr en honum var birt fyrirkall hinn 14. september 2009. Fer því um dráttarvexti eins og í dómsorði greinir.

Vegna umferðarlagabrots ákærða verður hann sviptur ökurétti í fjóra mánuði.

Sakarkostnaður samkvæmt yfirliti sýslumannsins á Akureyri nemur alls 169.314 krónum og verður ákærði dæmdur til greiðslu hans. Sama má segja um málsvarnarþóknun verjanda ákærða, S-kk-ef A-kk-ef S-kk-ef hæstaréttarlögmanns, 93.375 krónur, og hefur þá verið litið til reglna um virðisaukaskatt, og útlagðan kostnað verjandans, 30.070 krónur.

Af hálfu ákæruvaldsins fór með málið E-kk-nf Þ-kk-nf fulltrúi.

Þ-kk-nf D-kk-nf kveður upp dóm þennan.

D Ó M S O R Ð :

Ákærði, X, sæti fangelsi í tólf mánuði. Fullnustu níu mánaða af refsingunni skal frestað og niður skal hún falla að liðnum þremur árum haldi ákærði almennt skilorð 57. gr. almennra hegningarlaga nr. 19/1940.

Ákærði er sviptur ökurétti í fjóra mánuði

Ákærði greiði A 428.100 krónur ásamt vöxtum samkvæmt 1. mgr. 8. gr. laga nr. 38/2001 um vexti og verðtryggingu frá 26. apríl 2009 til 14. október 2009, en með dráttarvöxtum samkvæmt 1. mgr. 6. gr. sömu laga frá þeim degi til greiðsludags.

Ákærði greiði allan sakarkostnað málsins, 169.314 krónur, málsvarnarþóknun skipaðs verjanda síns, S-kk-ef A-kk-ef S-kk-ef hæstaréttarlögmanns, 93.375 krónur og útlagðan kostnað hans, 30.070 krónur.